01998L0041 — SK — 21.12.2019 — 003.002

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenená a doplnená:









▼B

SMERNICA RADY 98/41/ES

z 18. júna 1998

o registrácii osôb na palubách osobných lodí plávajúcich do prístavov alebo z prístavov členských štátov spoločenstva







Článok 1

Účelom tejto smernice má byť zvýšenie bezpečnosti a možnosti záchrany cestujúcich a posádky na palubách osobných lodí plávajúcich do prístavov alebo z prístavov členských štátov spoločenstva a zabezpečenie efektívnejších pátracích a záchranných prác a ďalších prác po každej nehode, ktorá môže nastať.

Článok 2

Na účely tejto smernice:

— „osoby“ znamenajú všetkých ľudí na palube bez ohľadu na vek,

▼M3

— „osobná loď“ znamená loď alebo vysokorýchlostné plavidlo, ktoré prepravuje viac než 12 osôb,

▼B

— „vysokorýchlostné plavidlo“ znamená vysokorýchlostné plavidlo definované v Predpise 1 kapitole X Dohovoru SOLAS z roku 1974, ►M1 v jeho aktualizovanom znení ◄ ,

— „spoločnosť“ znamená vlastníka osobnej lode alebo ktorúkoľvek inú organizáciu alebo osobu ako je manažér alebo nájomca prázdnej lode, ktorí prevzali od vlastníka lode zodpovednosť za prevádzku osobnej lode,

— „Kódex ISM“ znamená pre bezpečné riadenie lodí a ochranu pred znečistením prijatý Medzinárodnou námornou organizáciou (IMO) ako rezolúciu A.741(18) zo 4. novembra 1993,

▼M3

— „registrátor cestujúcich“ znamená v relevantných prípadoch zodpovednú osobu určenú spoločnosťou na plnenie povinností Kódexu ISM alebo osobu určenú spoločnosťou na prenos informácií o osobách, ktoré sa nalodili na osobnú loď spoločnosti,

— „určený orgán“ znamená príslušný orgán členského štátu zodpovedný za pátranie a záchranu, alebo za výkon ďalších prác po nehode, ktorý má prístup k informáciám požadovaným podľa tejto smernice,

▼B

— „morská míľa“ je 1 852 metrov,

▼M3 —————

▼M3

— „pravidelná preprava“ znamená sériu plavieb prevádzkovaných tak, aby zabezpečovali dopravu medzi tými istými dvoma alebo viacerými prístavmi, alebo sériu plavieb z toho istého prístavu a do toho istého prístavu bez medzizastávok, buď: ▼B — a) podľa uverejneného cestovného poriadku, alebo b) pravidelné alebo časté tak, že predstavujú systematickú zrejmú postupnosť,

— „tretí štát“ znamená každý štát, ktorý nie je členským štátom,

▼M3

— „prístavná oblasť“ znamená oblasť vymedzenú v článku 2 písm. r) smernice 2009/45/ES,

— „rekreačná jachta alebo rekreačné plavidlo“ znamená plavidlo, ktoré sa nepoužíva na obchodnú činnosť, a to bez ohľadu na jeho druh pohonu.

▼M3

Článok 3

1. Táto smernica sa vzťahuje na osobné lode s výnimkou:

— vojnových lodí alebo vojenských transportných lodí,

— rekreačných jácht a rekreačných plavidiel,

— lodí využívaných výlučne v prístavných oblastiach alebo na vnútrozemských vodných cestách.

2. Členské štáty, ktoré nemajú námorné prístavy a pod ktorých vlajkou sa neplavia žiadne osobné lode patriace do rozsahu pôsobnosti tejto smernice, môžu uplatňovať výnimky z ustanovení tejto smernice s výnimkou povinnosti stanovenej v druhom pododseku.

Členské štáty, ktoré chcú takúto výnimku využiť, oznámia Komisii najneskôr do 21. decembra 2019, či spĺňajú príslušné podmienky, a Komisiu potom každoročne informujú o každej následnej zmene. Takéto členské štáty nesmú povoliť, aby sa osobné lode, ktoré patria do rozsahu pôsobnosti tejto smernice, plavili pod ich vlajkou dovtedy, kým túto smernicu netransponujú a nevykonajú.

▼B

Článok 4

1. Všetky osoby na palube osobnej lode, ktorá opúšťa prístav nachádzajúci sa v členskom štáte budú pred odchodom osobnej lode spočítané.

▼M3

2. Pred odchodom osobnej lode sa počet cestujúcich na palube oznámi kapitánovi lode a ohlási sa vhodnými technickými prostriedkami prostredníctvom kontaktného miesta zriadeného podľa článku 5 smernice Európskeho parlamentu a Rady 2010/65/EÚ ( 1 ) alebo, ak sa tak členský štát rozhodne, oznámi sa určenému orgánu prostredníctvom automatického identifikačného systému.

Počas prechodného obdobia šiestich rokov od 20. decembra 2017 môžu členské štáty namiesto toho, aby požadovali ohlasovanie informácií cez kontaktné miesto alebo určenému orgánu prostredníctvom automatického identifikačného systému, umožniť, aby sa uvedené informácie naďalej oznamovali registrátorovi cestujúcich spoločnosti alebo pobrežnému systému spoločnosti, ktorý plní tú istú funkciu.

Článok 5

1. Ak osobná loď opustí prístav nachádzajúci sa v niektorom členskom štáte s cieľom podniknúť plavbu, pri ktorej vzdialenosť medzi miestom odchodu a ďalším prístavom zastavenia presahuje 20 míľ, zaznamenajú sa tieto informácie:

— priezviská osôb na palube, ich krstné mená, pohlavie, štátna príslušnosť, dátumy ich narodenia,

— informácie týkajúce sa zvláštnej starostlivosti alebo pomoci, ktorá môže byť potrebná v núdzových situáciách, ak je cestujúci ochotný takéto informácie poskytnúť,

— v prípade, že tak rozhodne daný členský štát, kontaktné číslo pre prípad núdzovej situácie, ak je cestujúci ochotný takéto informácie poskytnúť.

2. Informácie uvedené v odseku 1 sa zhromaždia pred odchodom a ohlásia prostredníctvom kontaktného miesta zriadeného podľa článku 5 smernice 2010/65/EÚ pri odchode osobnej lode, najneskôr však 15 minút po jej odchode.

3. Počas prechodného obdobia šiestich rokov od 20. decembra 2017 môžu členské štáty namiesto toho, aby požadovali ohlasovanie informácií cez kontaktné miesto, umožniť, aby sa uvedené informácie naďalej oznamovali registrátorovi cestujúcich spoločnosti alebo pobrežnému systému spoločnosti, ktorý plní tú istú funkciu.

4. Bez toho, aby boli dotknuté iné zákonné povinnosti v súlade s právnymi predpismi Únie a vnútroštátnymi právnymi predpismi v oblasti ochrany údajov, sa osobné údaje zhromažďované na účely tejto smernice nesmú spracúvať ani používať na žiadny iný účel. S takýmito osobnými údajmi sa vždy nakladá v súlade s právom Únie v oblasti ochrany údajov a súkromia a údaje, ktoré už nie sú potrebné, sa automaticky a bez zbytočného odkladu vymažú.

▼B

Článok 6

1. Každý členský štát musí, vzhľadom na každú osobnú loď, ktorá pláva pod jeho vlajkou, odchádza z prístavu nachádzajúceho sa mimo spoločenstva a pláva do prístavu nachádzajúceho sa v spoločenstve, vyžadovať od spoločnosti, aby poskytla informácie špecifikované v článkoch 4 ods. 1 a 5 ods. 1 podľa požiadaviek článkov 4 ods. 2 a 5 ods. 2.

▼M3

2. Každý členský štát musí vzhľadom na každú osobnú loď, ktorá pláva pod vlajkou tretej krajiny, odchádza z prístavu nachádzajúceho sa mimo Únie a pláva do prístavu nachádzajúceho sa v uvedenom členskom štáte, vyžadovať od spoločnosti, aby zabezpečila poskytnutie informácií uvedených v článku 4 ods. 1 a článku 5 ods. 1 v súlade s článkom 4 ods. 2 a článkom 5 ods. 2.

▼B

3. Keď členský štát podľa príslušných ustanovení Dohovoru SOLAS udelí výnimku alebo odchýlku týkajúcu sa informácií o cestujúcich na lodiach plávajúcich pod jeho vlajkou do prístavu nachádzajúceho sa v spoločenstve z prístavu nachádzajúceho sa mimo spoločenstva, môže tak urobiť len za podmienok stanovených v tejto smernici pre výnimky alebo odchýlky.

Článok 7

Pred odchodom osobnej lode z prístavu nachádzajúceho sa v členskom štáte jej kapitán zabezpečí, aby počet osôb na palube nepresiahol počet osôb, ktorý smie loď prepravovať.

▼M3

Článok 8

1. Každá spoločnosť zodpovedná za prevádzku osobnej lode určí v prípadoch, keď sa to vyžaduje podľa článkov 4 a 5 tejto smernice, registrátora cestujúcich zodpovedného za ohlasovanie informácií podľa uvedených ustanovení cez kontaktné miesto zriadené podľa článku 5 smernice 2010/65/EÚ alebo určenému orgánu prostredníctvom automatického identifikačného systému.

2. Osobné údaje zhromaždené v súlade s článkom 5 tejto smernice spoločnosť neuchováva dlhšie, ako je potrebné na účely tejto smernice, a v každom prípade len do okamihu bezpečného ukončenia predmetnej plavby lode a do zaznamenania údajov cez kontaktné miesto zriadené podľa článku 5 smernice 2010/65/EÚ. Bez toho, aby boli dotknuté ostatné osobitné zákonné povinnosti podľa práva Únie alebo vnútroštátneho práva, a to aj na štatistické účely, sa informácie, ktoré už nie sú na tento účel potrebné, automaticky a bez zbytočného odkladu vymažú.

3. Každá spoločnosť zabezpečí, aby sa informácie týkajúce sa cestujúcich, ktorí vyhlásili, že potrebujú zvláštnu starostlivosť alebo pomoc v núdzových situáciách, príslušným spôsobom zaznamenali a oznámili kapitánovi pred odchodom osobnej lode.

▼B

Článok 9

1. Členský štát, z ktorého prístavu osobná loď odchádza, môže znížiť dvadsať míľovú hranicu stanovenú v článku 5.

Každé rozhodnutie znižujúce túto hranicu u ciest medzi dvoma prístavmi v rôznych členských štátoch, prijmú spoločne tieto dva členské štáty.

▼M3

2. Členský štát, z ktorého prístavu osobná loď odchádza, môže takejto lodi udeliť výnimku z povinnosti ohlasovať počet osôb na palube cez kontaktné miesto zriadené podľa článku 5 smernice 2010/65/EÚ za predpokladu, že dotknutá loď nie je vysokorýchlostné plavidlo, že zabezpečuje pravidelnú prepravu trvajúcu menej než jednu hodinu medzi zastávkami v prístavoch výhradne v morskej oblasti D stanovenej podľa článku 4 smernice 2009/45/ES, a že v uvedenej morskej oblasti je zabezpečená blízkosť pátracích a záchranných zariadení.

Členský štát môže udeliť osobným lodiam plávajúcim medzi dvoma prístavmi alebo z prístavu a do rovnakého prístavu bez medzizastávok výnimku z povinností stanovených v článku 5 tejto smernice za predpokladu, že dotknutá loď vykonáva prevádzku výhradne v morskej oblasti D stanovenej podľa článku 4 smernice 2009/45/ES, a v uvedenej morskej oblasti je zabezpečená blízkosť pátracích a záchranných zariadení.

▼M3

Odchylne od článku 5 ods. 2 a bez toho, aby boli dotknuté ustanovenia o prechodnom období stanovené v článku 5 ods. 3, majú nasledujúce členské štáty právo uplatňovať tieto výnimky:

i) Nemecko môže v prípade osobných lodí plávajúcich z ostrova Heligoland a na tento ostrov predĺžiť lehotu na zhromaždenie a oznámenie informácií uvedených v článku 5 ods. 1 na jednu hodinu po odchode a

ii) Dánsko a Švédsko môžu v prípade osobných lodí plávajúcich z ostrova Bornholm a na tento ostrov predĺžiť lehotu na zhromaždenie a oznámenie informácií uvedených v článku 5 ods. 1 na jednu hodinu po odchode.

▼B

3. Za okolností uvedených v odseku 2, sa použije nasledovný postup:

▼M3

a) členský štát bez zbytočného odkladu oznámi Komisii svoje rozhodnutie o udelení výnimky z povinností stanovených v článku 5, s uvedením dostatočných dôvodov takéhoto konania. Toto oznámenie sa vykonáva prostredníctvom databázy, ktorú na uvedený účel zriadi a prevádzkuje Komisia a ku ktorej má prístup Komisia a členské štáty. Komisia sprístupní prijaté opatrenia na verejne dostupnom webovom sídle;

b) ak v priebehu šiestich mesiacov od takého oznámenia Komisia usúdi, že výnimka nie je odôvodnená alebo by mohla mať nepriaznivý vplyv na hospodársku súťaž, Komisia môže prijať vykonávacie akty požadujúce od členského štátu rozhodnutie zmeniť alebo zrušiť. Uvedené vykonávacie akty sa prijmú v súlade s postupom preskúmania uvedeným v článku 13 ods. 2.

▼B

4. U pravidelnej dopravy v oblastiach, kde ročná pravdepodobnosť, že výška vĺn presiahne dva metre, je menej ako 10 %, a

— ak plavba nepresiahne tridsať míľ od miesta odchodu alebo

— keď prvoradým účelom prepravy je zabezpečenie obvyklého pravidelného spojenia s odľahlými oblasťami,

členský štát, z ktorého prístavu vypláva loď na vnútroštátnu plavbu, alebo dva členské štáty medzi ktorých prístavmi osobná loď pláva, môžu požiadať Komisiu, ak považujú, že pre spoločnosti je neuskutočniteľné zaznamenávať informácie špecifikované v článku 5 ods. 1, o čiastočnú alebo úplnú odchýlku z tejto požiadavky.

V tomto zmysle sa musí poskytnúť dôkaz o takej neuskutočniteľnosti. Okrem toho sa musí preukázať, že v oblasti kde také lode plávajú, je zabezpečená pobrežná navigačná služba a spoľahlivá predpoveď počasia, a že sú k dispozícii dostatočné pátracie a záchranné zariadenia. Odchýlky udelené podľa tohto odseku, nesmú mať nepriaznivý vplyv na hospodársku súťaž.

▼M3

Žiadosť sa Komisii predloží prostredníctvom databázy uvedenej v odseku 3. Ak v priebehu šiestich mesiacov od takejto žiadosti Komisia usúdi, že odchýlka nie je odôvodnená alebo by mohla mať nepriaznivý vplyv na hospodársku súťaž, Komisia môže prijať vykonávacie akty požadujúce od členského štátu, aby zmenil navrhované rozhodnutie alebo aby neprijal navrhované rozhodnutie. Uvedené vykonávacie akty sa prijmú v súlade s postupom preskúmania uvedeným v článku 13 ods. 2.

▼B

5. Členský štát nesmie podľa ustanovení tejto smernice, udeliť výnimku alebo odchylku pre ktorúkoľvek osobnú loď plávajúcu z jeho prístavov a pod vlajkou tretieho štátu, ktorý je zmluvnou stranou Dohovoru SOLAS, ktorá podľa príslušných ustanovení SOLAS nesúhlasí s uplatňovaním takýchto výnimiek.

▼M3

Článok 10

1. Členské štáty zabezpečia, aby spoločnosti zaviedli postup registrácie údajov, ktorým sa zaručí presné a včasné ohlasovanie informácií požadovaných na základe tejto smernice.

2. Každý členský štát určí orgán, ktorý bude mať prístup k informáciám požadovaným podľa tejto smernice. Členské štáty zabezpečia, aby mal uvedený určený orgán v núdzovej situácii alebo v prípade nehody okamžitý prístup k informáciám požadovaným podľa tejto smernice.

3. Členské štáty neuchovávajú osobné údaje zhromažďované v súlade s článkom 5 dlhšie, ako je potrebné na účely tejto smernice a v každom prípade nie dlhšie ako:

a) do okamihu bezpečného ukončenia danej plavby lode, ale v žiadnom prípade nie dlhšie ako 60 dní po odchode lode; alebo

b) v núdzovej situácii alebo v prípade nehody do ukončenia prípadného vyšetrovania alebo súdneho konania.

4. Bez toho, aby boli dotknuté ostatné osobitné zákonné povinnosti podľa práva Únie alebo vnútroštátneho práva, vrátane povinností na štatistické účely, sa informácie, ktoré už nie sú na účely tejto smernice potrebné, automaticky a bez zbytočného odkladu vymažú.

Článok 11

1. Na účely tejto smernice sa požadované údaje zhromažďujú a zaznamenávajú tak, aby sa pre nastupujúcich alebo vystupujúcich cestujúcich nespôsobilo zbytočné meškanie.

2. Zamedzí sa mnohonásobnému zhromažďovaniu údajov na rovnakých alebo podobných trasách.

▼M3

Článok 11a

1. Spracúvanie osobných údajov podľa tejto smernice sa vykonáva v súlade s nariadením Európskeho parlamentu a Rady (EÚ) 2016/679 ( 2 ).

2. Spracúvanie osobných údajov inštitúciami a orgánmi Únie podľa tejto smernice, napríklad v rámci kontaktného miesta a systému SafeSeaNet, sa vykonáva v súlade s nariadením Európskeho parlamentu a Rady (ES) č. 45/2001 ( 3 ).

▼M3

Článok 12

1. Za výnimočných okolností, ak je to náležite odôvodnené príslušnou analýzou Komisie a s cieľom zabrániť závažnému a neprijateľnému ohrozeniu námornej bezpečnosti alebo nezlučiteľnosti s právnymi predpismi Únie v oblasti námornej dopravy, je Komisia splnomocnená v súlade s článkom 12a prijímať delegované akty, ktorými sa mení táto smernica s cieľom neuplatňovať na účely tejto smernice zmenu medzinárodných nástrojov uvedených v článku 2.

2. Uvedené delegované akty sa prijmú najmenej tri mesiace pred uplynutím lehoty medzinárodne stanovenej pre automatické prijatie príslušnej zmeny alebo pred plánovaným dátumom nadobudnutia účinnosti danej zmeny. V období pred nadobudnutím účinnosti takéhoto delegovaného aktu sa členské štáty zdržia akejkoľvek iniciatívy zameranej na začlenenie zmeny do vnútroštátnych právnych predpisov alebo na uplatňovanie zmeny v dotknutom medzinárodnom nástroji.

▼M3

Článok 12a

1. Komisii sa udeľuje právomoc prijímať delegované akty uvedené v článku 12 za podmienok stanovených v tomto článku.

2. Právomoc prijímať delegované akty uvedené v článku 12 sa Komisii udeľuje na obdobie siedmich rokov od 20. decembra 2017. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto sedemročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

3. Delegovanie právomoci uvedené v článku 12 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.

4. Komisia pred prijatím delegovaného aktu konzultuje s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.

5. Komisia oznamuje delegovaný akt hneď po jeho prijatí súčasne Európskemu parlamentu a Rade.

6. Delegovaný akt prijatý podľa článku 12 nadobudne účinnosť, len ak Európsky parlament alebo Rada proti nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.

▼M2

Článok 13

1. Komisii pomáha Výbor pre bezpečnosť na mori a pre zabránenie znečisťovaniu z lodí (COSS) zriadený článkom 3 nariadenia (ES) č. 2099/2002.

▼M3

2. Ak sa odkazuje na tento odsek, uplatňuje sa článok 5 nariadenia Európskeho parlamentu a Rady (EÚ) č. 182/2011 ( 4 ).

▼M3 —————

▼B

Článok 14

Členské štáty stanovia systémy sankcií za porušenie ustanovení vnútroštátnych právnych predpisov prijatých podľa tejto smernice a prijmú všetky opatrenia potrebné na zabezpečenie uplatňovania takýchto sankcií. Takéto sankcie majú byť účinné, primerané a odradzujúce.

▼M3

Článok 14a

Komisia vyhodnotí vykonávanie tejto smernice a predloží výsledky hodnotenia Európskemu parlamentu a Rade do 22. decembra 2026.

Komisia predloží Európskemu parlamentu a Rade predbežnú správu o vykonávaní tejto smernice do 22. decembra 2022.

▼B

Článok 15

1. Členské štáty do 1. januára 1999 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu. Článok 5 sa bude uplatňovať najdlhšie do 1. januára 2000.

2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

3. Členské štáty oznámia Komisii znenia hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Komisia o tom bude informovať ostatné členské štáty.

Článok 16

Táto smernica nadobudne účinnosť 20. deň po jej uverejnení v Úradnom vestníku Európskych spoločenstiev.

Článok 17

Táto smernica je adresovaná členským štátom.